
Жыгей плъыжьхэр хасащ
Къэрэшей-Шэрджэс. «Сохраним наш дом — планету!» экологие Iуэхум хиубыдэу, республикэм и щыхьэр Черкесск жыгей плъыжь 25-рэ щыхасащ. Къэрэшей-Шэрджэсыр къызэрызэрагъэпэщрэ илъэс 25-рэ зэрырикъум и щIыхькIэ яубзыхуа аллеем япэ жыгыр щигъэтIысащ КъШР-м и Iэтащхьэ Темрезов Рашид.
— Урысейм и Президент Путин Владимир мы гъэр ЩIыуэпсым и илъэсу зэригъэувам иджыри зэ дыкъыхуреджэ абы гудзакъэ худиIэным. Ди республикэр Урысей Федерацэм экологие и лъэныкъуэкIэ щIыуэпсыр щынэхъ къабзэ щIыналъэ 20-м хеубыдэ, Кавказ Ищхъэрэм абыкIэ япэ увыпIэр щытIыгъщи, дяпэкIи а жэуаплыныгъэр зыхэдгъэлъын хуейщ, — жиIащ Темрезов Рашид.
Республикэм и Iэтащхьэр я пашэу къызэхуэсахэм жыг щыхасащ ТекIуэныгъэм и паркми.
Уэм зыщахъумэ
Адыгей.Республикэм и щIыпIэхэм щагъэуващ уэм зэрызыщахъумэ Iэмэпсымэхэр.
Псори зэхэту Адыгеймрэ Краснодар краймрэ уэм щахъумэ гектар мин 830-м щIигъу. Къагъэсэбэп Iэмалхэм я фIыгъэкIэ уэм кърикIуэ хэщIыныгъэр хуэди 5-кIэ нэхъ мащIэ мэхъу. Уэм зыщыхъумэнымкIэ лэжьыгъэхэр мэлыжьыхьым и 25-м зэтраублэнущ, щиухынур жэпуэгъуэм и 1-рщ.
УЭРДОКЪУЭ Женя.
